Simon e Milo s'entaupan e sedecidan da far ina pintga tura cun moped. Egl uaul ha Milo in accident. El ha fetg mal la comba. Simon e Milo han fetg freid e vegnan observai dad in luf tscherver. El schubregia la plaga da Milo cun litgar naven il saung ed aschia era la miarda. La colonna d'agid anfla ils dus giuvens e sgolan immediat cun els el spital cantunal. Leu communicheschan ils miedis ad els dus, mintgin persuls, tgei blessuras ch'els han. Milo ha rut il calun e Simon ha treis dets pei ch'ein schelai aschi fetg, che el sto schar amputar. Ils dus giuvens audan entginas jamnas insumma nuot in da l'auter. In di, suenter in telefon denter Simon e l'amitga da Milo, Nicole, viseta Nicole Simon en spital. Els emprovan dad intervegnir enzatgei da Milo. Nicole va bufatg tras il spital ed damonda in tgirunz sch'el sappi enzatgei da Milo. Mo negin astga dir enzatgei ad ella pertuccont Milo. A Nicole e Simon para quei fetg curios. Denton buc mo Simon e Nicole lain encrescher per Milo mobein era Milo per els dus. Era lez emprova da intervegnir enzatgei da Simon. Pér il di che Simon astga puspei ir a casa, vesa Milo l'emprema ga Simon. El cloma il giuven. Simon semeina e mira anavos. Mo el vesa negin pli, ei denton segirs, che quei era la vusch da Milo. Milo vegn neunavon en sia combra. El damonda la tgirunza tgei che segi schabegiau. Lezza di che el seigi daus da scala giu e segi daus vi da mauls. Mo Milo crei buc quei. Tut vegn endamen ad el. In um ha tschappau el e teniu enzatei avon nas e bucca tochen ch'el ha piars la schientscha. Milo less immediat bandunar il spital. Ad Arno, il bab adoptiv, plai quei insumma buc. Mo il miedi di ch’el tegni buc vinavon Milo en spital, era buc per dapli daners. Milo astga finalmein ir a casa. Avon gl'emprem di che Milo, Simon e Nicole sevesan puspei en scola, smanatscha Arno a Simon e Nicole. El scamonda ad els dus, da era mo tschintschar in plaid cun Milo il proxim di en scola. En scola emprovan Simon e Nicole dad ir orda peis a Milo. Lez enquera denton il discuors cun els. Cura che Arno vesa quei, strai el naven Milo da Simon e Nicole. Simon vegn fetg vilaus, va suenter ad els ed entscheiva a pitgar Arno. Negin sa prender dapart els entochen che la polizia vegn e pren Arno cun ella. Milo envida Simon e Nicole tier el a casa per sclarir la situaziun. Simon ha tema e va avon il discuors egl uaul e viseta il luf tscherver. Cura ch'el ei tier Milo intervegnan Simon e Nicole, che Arno ei en ina secta ed hagi manipulau ils miedis, per che negin hagi contact cun Milo. El leva raps da Simon, perquei che lez, aschia pretenda Arno, seigi la cuolpa, che Milo hagi rut la comba. Simon e Milo ein puspei buns amitgs e Nicole e Milo ein danovamein ensemen.